កម្ពុជា​គាំទ្រ​ចំពោះ​គម្រោង​លើក​កម្ពស់​ការ​អប់រំ​ស្ត្រី​របស់​លោកស្រី​ Michelle Obama
លោកស្រី ប៊ុន រ៉ានី ហ៊ុនសែន បាន​គាំទ្រ​គំនិត​របស់​លោកស្រី​និង​លោក​ប្រធានាធិបតី​អូបាម៉ា​ ចំពោះ​ការ​លើក​កម្ពស់​ស្រី​ឲ្យ​ទទួល​បាន​ការ​អប់រំ​ខ្ពស់​ផង​ដែរ។
វ៉ាស៊ីនតោន — ប្រទេសកម្ពុជាគាំទ្រគំនិតផ្តួចផ្តើមរបស់លោកស្រី Michelle Obama ចំពោះការផ្តល់ការលើក កម្ពស់សិស្សស្រីបានទទួលការសិក្សា។ កម្ពុជានិងសហរដ្ឋអាមេរិកនឹងមានការរៀបចំ គម្រោងរួមគ្នាលើគំនិតផ្តួចផ្តើមរបស់សេតវិមានដែលអនុវត្តផ្ទាល់ដោយកម្មវិធីក្រុមអ្នកស្ម័គ្រចិត្ត Peace Corps របស់រដ្ឋាភិបាលអាមេរិកនេះ។ កម្មវិធី«ផ្តល់ឱកាសឲ្យសិស្សស្រីបានសិក្សា» ឬ Let Girls Learn របស់លោកស្រី Michelle Obama ភរិយាប្រធានាធិបតីសហរដ្ឋអាមេរិកបានទទួលការគាំទ្រក្នុងពេលលោកស្រីបំពេញ ទស្សនកិច្ចក្នុងប្រទេសកម្ពុជាដែលត្រូវបញ្ចប់កាលពីថ្ងៃអាទិត្យ។ ក្រុមមន្ត្រីកម្ពុជាបានគាំទ្រ គំនិតរបស់លោកស្រីអូបាម៉ា Let Girls Learn នេះ។ រដ្ឋមន្ត្រីក្រសួងអប់រំយុវជននិងកីឡាលោកបណ្ឌិត ហង់ ជួនណារ៉ុន មានប្រសាសន៍អំពី គម្រោងសម្រាប់ការអប់រំនៅថ្ងៃអនាគតខ្លះ ដែលសហរដ្ឋអាមេរិកនិង កម្ពុជានឹងរៀបចំរួមគ្នាថា៖ «ក្រសួងអប់រំ យុវជននិងកីឡាជាមួយនឹងអង្គការ USAID នឹងរៀបចំធ្វើគម្រោងដើម្បីបន្ត លើកកម្ពស់ផ្តល់ឱកាសទៅដល់កុមារី ក៏ដូចជាសិស្សស្រីនិងនិស្សិតស្រីរបស់យើងដើម្បី អនុវត្តជាក់ស្តែងតែម្តងចំពោះគំនិតផ្តួចផ្តើម Let Girls Learn នេះ»។ លោកថ្លែងដូច្នេះនៅក្នុងពេលដែលលោកអមដំណើរលោកស្រី ប៊ុន រ៉ានី ភរិយារបស់ លោកនាយករដ្ឋមន្ត្រីហ៊ុន សែន ដើម្បីជូនដំណើរអញ្ចើញត្រឡប់ទៅវិញរបស់លោកស្រី Michelle Obama ក្រោយពេលលោកស្រីអូបាម៉ាបញ្ចប់ទស្សនកិច្ច៥ថ្ងៃទៅតំបន់អាស៊ី គឺប្រទេសជប៉ុននិងកម្ពុជា។ លោករដ្ឋមន្ត្រីក្រសួងអប់រំពុំបានបញ្ជាក់លម្អិតថានោះជាគម្រោងយ៉ាងណាទេ។ លោកស្រី អូបាម៉ាវិញបានអរគុណនិងកោតសរសើរដល់ក្រុមអ្នកស្ម័គ្រចិត្តនៃអង្គការ Peace Corps របស់សរអាយ៉ាងខ្លាំងចំពោះគម្រោងអង្គការនេះដែលបានជួយដល់សិស្សស្រីនៅកម្ពុជា ទាំងការអប់រំ ទាំងសុខភាពនៃការរស់នៅ ទាំងសកម្មភាពក្នុងសង្គមផ្សេងៗ។ លោកស្រីមានប្រសាសន៍តាមខ្លឹមសារដើមថា៖ «អ្នកសឹងតែគ្រប់គ្នាបានបម្រើជាជនគំរូដល់សិស្សស្រីទាំងនេះ។ អ្នកទាំងអស់បានបង្ហាញពួកគេពីអ្វីជាអត្ថន័យដែលស្ត្រីមានអំណាច ស្ត្រីមានភ័ព្វសំណាង និងជាស្ត្រីមានការសិក្សាខ្ពស់»។ លោកស្រី Carrie Hessler-Radeletនៃអង្គការ Peace Corps ថ្លែងថា ជោគជ័យនៃកិច្ចការលើកកម្ពស់ការអប់រំសិស្សស្រីអាចធ្វើបានក្នុងលក្ខខណ្ឌដែលមានការសហការរវាងអង្គការនិងសិស្សស្រី។ ហើយទស្សនកិច្ចរបស់លោកស្រីភរិយាប្រធានាធិបតីនៅកម្ពុជាជាការបង្កើន កិច្ចសហការខ្លាំងថែមទៀតរវាងសរអានិងកម្ពុជា។ លោកស្រី Michelle Obama និងស្វាមី គឺលោកប្រធានាធិបតី បារ៉ាក់ អូបាម៉ា បានថ្លែងថា ការណ៍ដែលក្មេងស្រីប្រមាណ៦២លាននាក់មិនមានលទ្ធភាពទៅសាលារៀននៅជុំវិញពិភពលោកគួរជាអាទិភាពមួយនៃគោលនយោបាយការបរទេស។ ការថ្លែងដូច្នេះដោយយោងថា នៅពេលមាននារីរាប់សិបលាននាក់មិនបានទទួលការអប់រំគ្រប់គ្រាន់ គឺមិនត្រឹមតែជា«ការខ្ជះខ្ជាយសក្តានុពលរបស់មនុស្សដ៏គួរឲ្យសោកស្តាយជាទីបំផុតប៉ុណ្ណោះទេ វាក៏ជាការប្រឈមដ៏ធ្ងន់ធ្ងរមួយរបស់វិស័យសុខាភិបាលសាធារណៈ ការធ្វើឲ្យសេដ្ឋកិច្ចជាតិព្រមទាំងវិបុលភាពពិភពលោកធ្លាក់ចុះ និងជាការគំរាមទៅលើសន្តិសុខនៃប្រទេសទាំងអស់ក្នុងពិភពលោក»។ លោកស្រី ប៊ុន រ៉ានី ហ៊ុនសែន បានគាំទ្រគំនិតរបស់លោកស្រីនិងលោកប្រធានាធិបតីអូបាម៉ា ចំពោះការលើកកម្ពស់ស្រីឲ្យទទួលបានការអប់រំខ្ពស់ផងដែរ។ «ចំពោះមីងគឺសុំគាំទ្រជំហរដែលឯកឧត្តមអូបាម៉ាក៏ដូចជាលោកជំទាវដែរ ដែលបាន លើកឡើងគម្រោងនេះ គឺមានមីងគាំទ្រយ៉ាងពេញទំហឹង។ ចំពោះមីងក៏ដូចជាក្មួយៗដែរ។ ប៉ុន្តែសំខាន់គឺក្មួយៗត្រូវយកចំណេះវិជ្ជានេះឲ្យបានល្អ រៀនឲ្យបានល្អ កូនសិស្សល្អ មិត្តល្អ នៅក្នុងថ្នាក់ជាគំរូគេ»។ ថ្លែងដូច្នេះរបស់លោកស្រី ប៊ុន រ៉ានី ភរិយារបស់លោកនាយករដ្ឋមន្ត្រី ហ៊ុន សែន ទៅកាន់ សិស្សស្រីៗក្នុងវិទ្យាល័យ ហ៊ុនសែន បាគង ក្នុងខេត្តសៀមរាបទីដែលលោកស្រី Michelle Obama ភរិយាប្រធានាធិបតីសរអាបានអញ្ចើញទៅស្តាប់ផ្ទាល់នូវទុក្ខលំបាករបស់សិស្សស្រី កម្ពុជានិងលើកទឹកចិត្តដល់ពួកគេ។ ការលំបាកមួយចំនួនសម្រាប់សិស្សស្រីនៅខេត្តសៀមរាបដែលពួកគេបានបញ្ជាក់ឲ្យលោកស្រីភរិយាមេដឹកនាំប្រទេសអាមេរិកនិងកម្ពុជាបានដឹងនោះ គឺការជិះកង់ទៅសាលារៀនឆ្ងាយ សម្ពាធកិច្ចការសាលា កិច្ចការផ្ទះ ភាពក្រីក្រ ការផ្តល់តម្លៃដល់សិស្សប្រុសនិងកត្តាផ្សេងៗ ទៀតដែលសិស្សស្រីមានការប្រឈមមុខ។ លោកស្រីអូបាម៉ាបានជំរុញឲ្យសិស្សស្រីនៅកម្ពុជាបានតស៊ូក្នុងការសិក្សា ដូចជាការតស៊ូ របស់លោកស្រីនៅពីក្មេងនៅក្នុងការសិក្សាក្នុងមហាវិទ្យាល័យដែរ៕